The Immortals of Meluha স্টলে আসার সপ্তাহ খানেক আগে বইটির প্রথম চ্যাপ্টারের ছাপানো স্যাম্পেল কপি নিয়ে বইয়ের দোকানে দোকানে দিয়ে এসেছিলেন। দোকান মালিকদের সঙ্গে কথা বলে এমন বন্দোবস্ত করে এসেছিলেন যাতে ওইসব দোকানে যারাই বই কিনে কাউন্টারে বিল জমা দিতে যাবেন তাঁদের প্রত্যেককে ফ্রি স্যাম্পেল দেওয়া হবে। তাছাড়া ছোট বড় সমস্ত রিটেলারদের সঙ্গে নিজে গিয়ে গিয়ে কথা বলেছেন, নিয়মিত মেল অথবা ফোনে যোগাযোগ রেখেছেন। প্রথম বইয়ের প্রচারের জন্যে স্যোশাল মিডিয়াকে ব্যাপকভাবে ব্যবহার করেছেন। তৌফিক কুরেইশির ব্যাকগ্রাউন্ড মিউজিকে ট্রেলার ফিল্ম বানিয়ে ইউটিউবে আপলোড করেছেন। বাজারে নতুন লেখক, তাঁর প্রথম বইয়ের জন্যে এর চাইতে ভালো মার্কেটিং স্ট্র্যাটেজি আর কীই বা হতে পারত? এরপর আমিশের যত বই প্রকাশিত হয়েছে তার সবকটার মার্কেটিং ছিল এতটাই ব্যাপক। যেমন ধরুন দ্বিতীয় বই প্রকাশের আগে ভিডিও ট্রেলার বানিয়ে মাল্টিপ্লেক্সগুলিতে ছেড়ে দিয়েছিলেন। শাহরুখ খানের রা-ওয়ান সহ সেই সময় রিলিজ হওয়া সব সিনেমার আগে বাজত সেই ট্রেলার। ২০১৩ সালে The Oath of the Vayuputras প্রকাশিত হওয়ার আগে Vayuputras নামে আস্ত একটি মিউজিক অ্যালবাম বানিয়ে ফেলেছিলেন। সনু নিগম, তৌফিক কুরেশি, পলাশ সেন, বিক্রম ঘোষের মত শিল্পীদের কাজ নিয়ে তৈরি হয়েছিল ওই অ্যালবাম। এটাই ছিল প্রথম কোনও অরিজিনাল সাউন্ডট্র্যাক যেটা বইয়ের সিরিজের জন্য তৈরি হয়েছিল।